Íslenska karlalandsliðið í handbolta hélt af stað til Ungverjalands í morgun. Liðið mætir Portúgal í fyrsta leik á föstudagskvöld.
Eftir níu daga dvöl í sóttvarnarkúlu lagði liðið loks af stað til Ungverjalands í morgun. Janus Daði Smárason, landsliðsmaður, segir að tveir, þrír dagar í kúlunni í viðbót hefðu sennilega orðið full mikið þó að liðið sé samheldið.
Janus gat ekki beitt sér að fullu á síðasta stórmóti og þurfti að yfirgefa liðið, þá á miðju móti, vegna meiðsla. Hann er ánægður með að vera kominn í stand í dag og geta gefið kost á sér í hópinn.
Sagði Janus Daði Smárason. Fulltrúar ATP tennismótaraðarinnar segja mál tenniskappans Novak Djokovic og ástralska ríkisins hafa haft skaðleg áhrif á alla kanta. Í yfirlýsingu frá ATP er kallað eftir skýrari reglum hvað varðar inngöngu í Ástralíu, þar sem opna ástralska meistaramótið í tennis hefst eftir tæpa viku. Þá var íþróttafólk hvatt til þess að bólusetja sig. Djokovic vann í gær mál sitt gegn ástralska ríkinu þegar dómstóll í Melbourne þótti hann hafa sýnt fram á rétt sinn til undanþágu á bólusetningarskyldu við innkomu í landið og hann er nú frjáls ferða sinna í Melbourne, eftir dvöl á sóttkvíarhóteli. ATP segir málið hafa haft slæm áhrif á alla viðkomandi aðila, á heilsu og velferð Djokovic og undirbúning hans fyrir mótið. Ráðherra innflytjendamála í Ástralíu gæti hins vegar enn dregið vegabréfsleyfi hans til baka og Djokovic gæti þurft að svara spurningum varðandi umsókn sína við komuna til landsins. Þar sem hann sagðist ekki hafa verið annars staðar en í Serbíu 14 dögum áður en hann kom til Ástralíu en vitað er að hann æfði á Spáni í upphafi árs.